VENDIM
Nr. 8, datë 20.1.2021

MBI FILLIMIN E PROCEDURËS PËR HEQJEN E LICENCËS NR. 443, SERIA P19, PËR VEPRIMTARINË E PRODHIMIT TË ENERGJISË ELEKTRIKE, DHËNË SHOQËRISË “SANG 1” SHPK ME VENDIMIN E BORDIT TË ERE-s NR. 83, DATË 31.5.2019, TË NDRYSHUAR


Në mbështetje të nenit 16 dhe nenit 42, të ligjit nr. 43/2015, “Për sektorin e energjisë elektrike”, të ndryshuar; të nenit 5, germa “a”, të nenit 6 dhe nenit 7, të “Rregullores për procedurat e heqjes së licencave në sektorin e energjisë elektrike dhe të gazit natyror”, të miratuar me vendimin e Bordit të ERE-s nr. 58, datë 18.4.2017; të pikës 6.1, germa “a” dhe pikës 6.2, të “Kushteve të licencës për veprimtarinë e prodhimit të energjisë elektrike”, të miratuar me vendimin e Bordit të ERE-s nr. 99, datë 17.6.2016, si dhe nenit 15, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016; Bordi i Entit Rregullator të Energjisë (ERE), në mbledhjen e tij të datës 20.1.2021, mbasi shqyrtoi relacionin me nr. 9/8 prot., datë 20.1.2021 të Drejtorisë së Licencimit, Autorizimeve dhe Mbikëqyrjes, mbi heqjen e licencës për veprimtarinë e prodhimit të energjisë elektrike, dhënë shoqërisë “Sang 1” sh.p.k.,
konstatoi se:
- Shoqëria “Sang 1” sh.p.k. është mbajtëse e licencës, për veprimtarinë e prodhimit të energjisë elektrike, me nr. 443, seria P19, dhënë me vendimin e Bordit nr. 83, datë 31.5.2019, nga HEC “Thirrë” me kapacitet të instaluar 1.820 mw, për një afat 30-vjecar.
- Bordi i ERE-s, me vendimin nr. 107, datë 26.6.2019, “Për një ndryshim në vendimin e Bordit të ERE-s nr. 83, datë 31.5.2019, ‘Mbi licencimin e shoqërisë ‘SANG 1’ sh.p.k., në veprimtarinë e prodhimit të energjisë elektrike nga HEC ‘Thirrë’ me kapacitet të instaluar 1.820 mw’” ka vendosur:
- Pika 2, e vendimit nr. 83, datë 31.5.2019, ndryshon dhe bëhet: 
“- Shoqëria “Sang 1” sh.p.k., të depozitojë në ERE: 
2.1 Lejen e rinovuar të përdorimit të burimit ujor nr. 97 prot., datë 8.5.2017, përpara datës 27.4.2022;
2.2 Dokumentacion që vërteton mbështetjen financiare të shoqërisë për ndërtimin e impiantit prodhues, brenda 3 muajve nga marrja dijeni e këtij vendimi.”.
- Duke qenë se në përfundim të afatit të vendosur me vendimin nr. 107/2019, nuk rezultoi që të ishte depozituar në ERE dokumentacioni përkatës, me shkresën nr. 124/12 prot., datë 20.11.2019, iu kërkua shoqërisë informacion në lidhje me ecurinë e plotësimit të kushtit të vendosur në pikën 2.2 të vendimit të sipërcituar dhe i ka kërkuar të dërgojë në ERE, deri më 26.11.2019, dokumentacion që vërteton mbështetjen financiare të shoqërisë për ndërtimin e impiantit prodhues. 
Në vijim, për shkak të problematikës së ndeshur me komunikimin postar, për arsye se shkresa e dërguar shoqërisë është kthyer mbrapsht nga posta, ERE ka shfrytëzuar dhe shteruar të gjitha mënyrat e komunikimit zyrtar për të rivendosur komunikimin me shoqërinë, si e-mail dhe numrin e telefonit, ku i ka kërkuar asaj të saktësojë adresën e apo ashtu i ka kërkuar në mënyrë të përsëritur që të depozitojë dokumentacionin e munguar, në plotësim të kushtit të vendosur në vendimin nr. 107/2020.
- Sa konstatuar nga korrespondenca e zhvilluar në vijim me shoqërinë, rezulton që ajo nuk ka depozituar ende në ERE dokumentacionin përkatës për të plotësuar kushtin e vendimit nr. 107/2020, pasi kontrata e sipërmarrjes, e nënshkruar me shoqërinë “Lajthiza Invest” sh.p.k., në cilësinë e sipërmarrësit, dhe shoqërisë “Sang 1” sh.p.k., në cilësinë e investitorit, ashtu si kontrata e sipërmarrjes e nënshkruar me shoqërinë “Xhast” sh.p.k. e depozituar më herët, nuk përbën dokumentacion që vërteton aftësinë apo mbështetjen financiare të shoqërisë “Sang 1” sh.p.k., ku të shprehen qartë vlera monetare për financimin dhe realizimin e projektit të ndërtimit të HEC “Thirrë”.
- Nga këqyrja e ekstraktit të QKB-së së shoqërisë, ka rezultuar se janë shitur 79% e kuotave, në shkelje të parashikimit të pikës 6.2 të kushteve të licencës për veprimtarinë e prodhimit të energjisë elektrike, ku përcaktohet se i licencuari duhet të marrë autorizimin e ERE-s përpara se të ndryshojë aksionarin apo ortakun që kontrollon interesat.
- Ka rezultuar e provuar se i licencuari nuk ka përmbushur në afat e po ashtu nuk ka vërtetuar se ka bërë të gjitha përpjekjet që varen nga vullneti i tij për të përmbushur kushtet e vendimit të licencimit nr. 83/2019, të ndryshuar.
- Po ashtu, shoqëria nuk ka kthyer përgjigje për faktin se si ka vepruar me zbatimin e detyrimeve ligjore për të marrë autorizimin e ERE-s, për ndryshimin e aksionarit që kontrollon interesat e shoqërisë. 
[bookmark: _GoBack]- Në nenin 42, të ligjit nr. 43/2015, “Për sektorin e energjisë elektrike”, të ndryshuar; nenin 5, të “Rregullores për procedurat e heqjes së licencave në sektorin e energjisë elektrike dhe të gazit natyror”, të miratuar me vendimin e Bordit të ERE-s nr. 58, datë 18.4.2017, si dhe në pikën 6.1, germa “a”, të licencës nr. 443, seria P19, dhënë shoqërisë “Sang 1” sh.p.k., me vendimin e Bordit të ERE-s nr. 83, datë 31.5.2019, të ndryshuar, parashikohet se ERE heq një licencë kur i licencuari nuk përmbush më kushtet thelbësore të licencës së dhënë.
- Në zbatim të nenit 6, të “Rregullores për procedurat e heqjes së licencave në sektorin e energjisë elektrike dhe të gazit natyror”, të miratuar me vendimin e Bordit të ERE-s nr. 58, datë 18.4.2017, me fillimin e procedurës për heqjen e licencës, shoqëria “Sang 1” sh.p.k., nuk çlirohet nga detyrimi për të shlyer për llogari të ERE-s pagesat rregullatore për vitin 2020, për veprimtarinë e prodhimit të energjisë elektrike.
- Me vendimin e Bordit nr. 171/2020, ERE ka miratuar pagesat e rregullimit për të licencuarit në sektorin e energjisë elektrike dhe të gazit natyror, për vitin 2020. Vendimi i sipërcituar është publikuar në Fletoren Zyrtare nr. 202, datë 19.11.2020, dhe sipas pikës 3 të këtij vendimi, të licencuarit duhet të shlyejnë këtë pagesë jo më vonë se 30 ditë nga botimi në Fletoren Zyrtare të këtij vendimi. Për këtë detyrim shoqëria “Sang 1” sh.p.k. është njoftuar edhe me shkresën e ERE-s nr. 1226/130 prot., datë 27.11.2020.
- Nuk rezulton që shoqëria “Sang 1” sh.p.k. të ketë shlyer pagesën e rregullimit për vitin 2020, për veprimtarinë e prodhimit të energjisë elektrike, ndaj me marrjen e njoftimit për fillimin e procedurave për heqjen e licencës, ajo duhet të shlyejë për llogari të ERE-s këtë pagesë.
Për gjithë sa më sipër cituar, Bordi i ERE-s

VENDOSI:

1. Të fillojë procedurën për heqjen e licencës nr. 443, seria P19, për veprimtarinë e prodhimit të energjisë elektrike, dhënë shoqërisë “Sang 1” sh.p.k., me vendimin e Bordit nr. 83, datë 31.5.2019, të ndryshuar.
2. Shoqëria mund të paraqesë argumentet e saj me shkrim brenda 30 ditëve nga data e marrjes së njoftimit për fillimin e procedurave për heqjen e licencës.
3. Shoqëria “Sang 1” sh.p.k. duhet të shlyejë për llogari të ERE-s pagesat rregullatorë, për vitin 2020, për veprimtarinë e prodhimit të energjisë elektrike.
4. Drejtoria e Licencimit, Autorizimeve dhe Mbikëqyrjes të njoftojë shoqërinë për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

